b'\n_START_ARTICLE_\nTovrakste\n_START_PARAGRAPH_\nTovrakste (lat. Thovraxe), citos avotos Tauragnes (Thowraggen) pilsnovads, bija s\xc4\x93\xc4\xbcu zeme vai valstisks veidojums l\xc4\xabdz 13. gadsimta vidum, kad to uz laiku iek\xc4\xbc\xc4\x81va Livonijas orde\xc5\x86a valsts sast\xc4\x81v\xc4\x81. Pirms tam to Lietuvas karalis Mindaugs uzskat\xc4\xabja par vi\xc5\x86am pak\xc4\xbcautu teritoriju.\n_START_SECTION_\nTeritorija\n_START_PARAGRAPH_\n1255. gada Mindauga d\xc4\x81vin\xc4\x81jum\xc4\x81 min\xc4\x93ta Meddene, Pelone, Maleysine un Thovraxe, \xc5\xa1ie vietu v\xc4\x81rdi atrodami ar\xc4\xab p\xc4\x81vesta apstiprin\xc4\x81jum\xc4\x81 1257. gad\xc4\x81. \xc5\xa0os vietu v\xc4\x81rdus tagad ir gandr\xc4\xabz neiesp\xc4\x93jami lokaliz\xc4\x93t._NEWLINE_1259. gada dokument\xc4\x81, kur\xc4\x81 karalis Mindaugs preciz\xc4\x93 Livonijas ordenim d\xc4\x81vin\xc4\x81t\xc4\x81s S\xc4\x93lijas zemes robe\xc5\xbeas k\xc4\x81 viena no s\xc4\x93\xc4\xbcu pil\xc4\xabm blakus Alze, Medennen, Calven, Mallaisen, Utten, Uspal u.c. min\xc4\x93ta Thowraggen, kas tiek identific\xc4\x93ta ar 1255. gad\xc4\x81 piemin\xc4\x93to Towrakstes zemi._NEWLINE_M\xc5\xabsdien\xc4\x81s par Thowraggen pils atra\xc5\xa1an\xc4\x81s vietu tiek uzskat\xc4\xabts Taurpils pilskalns (Taurapilio piliakalnis) Tauragnas ezera krast\xc4\x81 (Utenas rajons)._NEWLINE_Tauragnes pils (Tauragn\xc5\xb3 pilis) piemin\xc4\x93ta 1373., 1375. un 1387. gada dokumentos, kad to ie\xc5\x86\xc4\x93ma Livonijas orde\xc5\x86a karasp\xc4\x93ks. P\xc4\x93c Melnas l\xc4\xabguma nosl\xc4\x93g\xc5\xa1anas 1422. gad\xc4\x81 to iek\xc4\xbc\xc4\x81va Lietuvas di\xc5\xbekunigaitijas sast\xc4\x81v\xc4\x81. P\xc4\x93d\xc4\x93jo reizi piemin\xc4\x93ta 1433. gad\xc4\x81, kad ordenis pili nodedzin\xc4\x81ja un pameta.\n_START_SECTION_\nTovrakstes valdnieks\n_START_PARAGRAPH_\nP\xc4\x93c Atska\xc5\x86u hronikas zi\xc5\x86\xc4\x81m, 1244. gad\xc4\x81 Nalsenes kunigaitis Lengv\xc4\xabns p\xc4\x93c sag\xc5\xabst\xc4\xab\xc5\xa1anas sav\xc4\x81 pil\xc4\xab (tagad - Ginu\xc4\x8du pilskalns (Ginu\xc4\x8di\xc5\xb3 piliakalnis) Ignal\xc4\xabnas rajona rietumos), tika nog\xc4\x81d\xc4\x81ts vi\xc5\x86a kaimi\xc5\x86a un pretinieka Mi\xc4\xbc\xc4\xa3er\xc4\xabna zem\xc4\x93, kas iep\xc4\x93jams, bijis Tovrakstes kunigaitis \xc5\xa1aj\xc4\x81 laik\xc4\x81.'